text: Legoland investerer større end nogensinde
  16 december 2015 kl. 16.10
  Nye Ninjabiler til en halv mill. kr. stykket er en del af Legolands største investering 
  Onsdag tog Legoland forskud på deres egen juleaften, da de modtog tyve  stk. helt nye Ninjagobiler direkte fra producenten i Sydtyskland. Bilerne koster en halv million kroner stykket.
  Dermed er Legoland kørt væsentlig længere frem mod målet om at realisere forlystelsesparkens store satsning i 2016: Et stort familieområde på i alt 5000 kvadratmeter, hvor gæsterne kan træne præcision, hurtighed og teamwork.
  Ninjago World, som det kaldes, er en del af en samlet investering i Legoland næste år på 85 millioner kroner, hvilket er den største investering i et enkelt år i parken nogensinde.
  Se øverst i artiklen her en glad direktør i Legoland, Christian Woller, da han onsdag fik den allerførste prøvetur i de nye ninjabiler.
  